വിഴിഞ്ഞം തുറമുഖത്തിന്റെ നിയന്ത്രണം സ്വതന്ത്ര ചുമതലയുള്ള പോര്ട്ട് ഓഫീസര്ക്ക് വിഴിഞ്ഞം: അന്താരാഷ്ട്ര ക്രൂ ചേഞ്ചിംഗ് സെന്ററായ വിഴിഞ്ഞം തുറമുഖത്തിന്റെ നിയന്ത്രണം ഇനി മുതല് സ്വതന്ത്ര ചുമതലയുള്ള പോര്ട്ട് ഓഫീസറുടെ കീഴിലായിരിക്കും .കൊല്ലം പോര്ട്ട് ഓഫീസറുടെ മേല്നോട്ടത്തിലായിരുന്ന വിഴിഞ്ഞം തുറമുഖവും കോഴിക്കോടിന്റെ നിയന്ത്രണത്തിലായിരുന്ന അഴീക്കലും സ്വതന്ത്രമായി. വിഴിഞ്ഞത്തിന്റെ ആദ്യ ഓഫീസറായി ക്യാപ്റ്റന് സിജോ ഗോര്ജിയോസ് ചുമതലയേറ്റു. വലിയതുറ ഓഫീസ് വിഴിഞ്ഞത്തിന്റെ കീഴിലാകും. സര്ക്കാരിന് കോടിക്കണക്കിന് രൂപയുടെ വരുമാനം നേടിക്കൊടുത്ത വിഴിഞ്ഞം തുറമുഖത്തിന് ഓഫീസര് ഇല്ലാതെ വന്നത് വികസന പ്രവര്ത്തനങ്ങളെ ഏറെ ബാധിച്ചിരുന്നു. സ്വതന്ത്ര തീരുമാനമെടുക്കാന് കഴിയാത്ത പര്സര് തസ്തികയിലുള്ള ഉദ്യോഗസ്ഥരുടെ മേല്നോട്ടത്തിലായിരുന്നു തുറമുഖത്തിന്റെ പ്രവര്ത്തനം. സ്വതന്ത്ര പദവി ലഭിച്ചതോടെ വലിയ വികസന പദ്ധതികള്ക്ക് വഴിതെളിയുമെന്ന് മാരിടൈം ബോര്ഡ് ചെയര്മാന് അഡ്വ.വി.ജെ. മാത്യൂ അറിയിച്ചു. നിലവില് കൊല്ലം വരെ നടപ്പാക്കാന് ഉദേശിക്കുന്ന കാര്ഗോ ഷിപ്പിംഗ് വിഴിഞ്ഞത്തേക്ക് കൂടി നീട്ടും. അടുത്ത വര്ഷത്തോടെ വിദേശ ആഡംബര കപ്പലുകളെ എത്തിക്കാനും മാലി ,തൂത്തുക്കുടി എന്നിവിടങ്ങളുമായുള്ള ചരക്കു കപ്പല് സേവനത്തിനുള്ള ശ്രമങ്ങളും നടക്കുന്നതായി ചെയര്മാന് അറിയിച്ചു.തുറമുഖത്തിനുള്ളിലെ ആഴം കൂട്ടാനുള്ള നടപടി ഉടന് ആരംഭിക്കും.ഐഎസ്പിഎസ് കോഡ് ലഭിക്കുന്നതോടെ ക്രൂ ചേഞ്ചിംഗിനൊപ്പം അനുബന്ധ സേവനങ്ങളും വിഴിഞ്ഞത്തു നിന്നുണ്ടാകും. ഈ മാസം പകുതിയോടെ ക്രൂചേഞ്ചിംഗ് അഞ്ഞൂറും കടക്കുമെന്നാണ് അധികൃതരുടെ വിലയിരുത്തല്.